62023TJ0366_RES
(Kawża T‑366/23)
YH
vs
Il-Bank Ċentrali Ewropew
Sentenza tal-Qorti Ġenerali (Ir-Raba’ Awla Estiża) tad‑19 ta’ Novembru 2025
“Politika ekonomika u monetarja – Sorveljanza prudenzjali tal-istituzzjonijiet ta’ kreditu – Direttiva 2013/36/UE – Regolament (UE) Nru 1024/2013 – Kompiti speċifiċi ta’ sorveljanza fdati lill-BĊE – Evalwazzjoni ta’ akkwiżizzjonijiet ta’ holdings kwalifikanti – Oppożizzjoni għall-akkwiżizzjoni ta’ holding kwalifikanti – Dritt għal smigħ – Kunċett ta’ ‘holding kwalifikanti’ – Reputazzjoni tajba u kompetenza professjonali tal-akkwirent propost – Drittijiet protetti mill-Karta – Proporzjonalità”
Rikors għal annullament – Ġurisdizzjoni tal-qorti tal-Unjoni – Stħarriġ tal-legalità ta’ deċiżjoni tal-Bank Ċentrali Ewropew (BĊE) dwar l-akkwiżizzjoni ta’ holding kwalifikanti f’istituzzjoni ta’ kreditu – Portata – Stħarriġ tal-atti preparatorji jew tal-proposti mill-awtoritajiet nazzjonali – Inklużjoni
(Artikolu 263 TFUE; Regolament tal-Kunsill Nru 1024/2013, Artikoli 4(1)(c), 6(2) u 15(3))
(ara l-punti 36 sa 38)
Drittijiet fundamentali – Karta tad-Drittijiet Fundamentali – Dritt għal amministrazzjoni tajba – Dritt għal smigħ – Portata – Deċiżjoni tal-Bank Ċentrali Ewropew (BĊE) dwar l-akkwiżizzjoni ta’ holding kwalifikanti f’istituzzjoni ta’ kreditu – Dritt ta’ tweġiba u ta’ osservazzjoni tal-akkwirent propost
(Karta tad-Drittijiet Fundamentali tal-Unjoni Ewropea, Artikolu 41(2)(a); Regolament tal-Kunsill Nru 1024/2013, l-ewwel subparagrafu tal-Artikolu 22(1); Regolament tal-Bank Ċentrali Ewropew Nru 468/2014, Artikolu 31)
(ara l-punti 146 sa 149)
Politika ekonomika u monetarja – Politika ekonomika – Sorveljanza tas-settur finanzjarju tal-Unjoni – Mekkaniżmu superviżorju uniku – Sorveljanza prudenzjali tal-istituzzjonijiet ta’ kreditu – Kompiti speċifiċi fdati lill-Bank Ċentrali Ewropew (BĊE) – Proċedura ta’ evalwazzjoni ta’ akkwiżizzjoni ta’ holdings kwalifikanti – Kriterju ta’ reputazzjoni tajba tal-akkwirent propost tal-imsemmija holdings – Kunċett – Evalwazzjoni tar-reputazzjoni tajba u tal-integrità ta’ membru tal-familja tal-akkwirent propost – Inklużjoni
(Direttiva tal-Parlament Ewropew u tal-Kunsill 2013/36, Artikoli 23(1)(a) u (b), u 91(1))
(ara l-punti 248, 253, 254, 282, 287 sa 289, 296 u 297)
Drittijiet fundamentali – Karta tad-Drittijiet Fundamentali – Dritt għall-proprjetà – Portata – Sorveljanza tas-sistema finanzjarja tal-Unjoni – Deċiżjoni tal-Bank Ċentrali Ewropew (BĊE) dwar l-akkwiżizzjoni ta’ holding kwalifikanti f’istituzzjoni ta’ kreditu – Għan li tiġi żgurata l-istabbiltà tas-sistema finanzjarja u l-ġestjoni soda u prudenti tal-istituzzjoni ta’ kreditu – Ammissibbiltà
(Karta tad-Drittijiet Fundamentali tal-Unjoni Ewropea, Artikoli 17(1) u 52(1))
(ara l-punti 350 sa 355)
Sunt
F’din is-sentenza, il-Qorti Ġenerali ċaħdet ir-rikors ta’ YH kontra deċiżjoni tal-Bank Ċentrali Ewropew (BĊE) li kienet tipprekludi l-akkwiżizzjoni ta’ holding kwalifikanti f’istituzzjoni ta’ kreditu (iktar ’il quddiem id-“deċiżjoni kkontestata”). F’din l-okkażjoni, il-Qorti Ġenerali għamlet kjarifiki dwar il-kontroll imwettaq mill-BĊE fl-akkwiżizzjoni ta’ holdings kwalifikanti, dwar il-possibbiltà għalih li jikkompleta l-motivazzjoni ta’ deċiżjoni wara n-notifika tagħha, kif ukoll dwar l-evalwazzjoni tar-reputazzjoni tajba ta’ akkwirent propost, fid-dawl tal-integrità u tar-reputazzjoni ta’ membru tal-familja tiegħu.
M. M. Warburg & Co (AG & Co.) KGaA (iktar ’il quddiem l-“entità mmirata”) kienet istituzzjoni ta’ kreditu msejħa “inqas sinjifikattiva”, issorveljata direttament mill-Bundesanstalt für Finanzdienstleistungsaufsicht (BaFin, l-Awtorità Federali ta’ Sorveljanza tas-Servizzi Finanzjarji, il-Ġermanja), li kienet tappartjeni lill-familja tar-raġel tar-rikorrenti.
Il-kumpannija 1. Max Warburg Beteiligungsgesellschaft mbH (iktar ’il quddiem “MWB 1”) kellha 40.24 % tal-kapital tal-holding finanzjarju tal-grupp prudenzjali MMWarburg & CO, jiġifieri l-kumpannija MMWarburg & CO Gruppe GmbH (iktar ’il quddiem “Warburg Gruppe”). Warburg Gruppe min-naħa tagħha kellha 100 % tal-kapital tal-entità mmirata, li hija stess kellha, fil-mument tad-deċiżjoni kkontestata, 100 % u 60 % tal-kapital, rispettivament, ta’ żewġ kumpanniji oħra mmirati, li kienu wkoll istituzzjonijiet ta’ kreditu.
Ir-raġel tar-rikorrenti xtaq jorganizza t-trasferiment tal-holding tiegħu fil-kapital tal-entità mmirata lil uliedu. Inizjalment, huwa ttrasferixxa 87.5 % tal-kapital ta’ MWB 1 lill-kumpannija Familie Max Warburg Vermögensverwaltung KG (iktar ’il quddiem “FMWV”), għall-benefiċċju ta’ wliedu, filwaqt li żamm 12.5 % tal-kapital ta’ MWB 1, b’sehem ipprivileġġat li kien jagħtih 51 % tad-drittijiet ta’ vot f’dik il-kumpannija. Barra minn hekk, FMWV u r-raġel tar-rikorrenti impenjaw ruħhom li jeżerċitaw id-drittijiet ta’ vot tagħhom b’mod uniformi (iktar ’il quddiem il-“ftehim ta’ pooling”). Sussegwentement, ir-rikorrenti kellha tirċievi s-sehem ipprivileġġat mingħand żewġha u, b’dan il-mod, takkwista 0.01 % tal-kapital ta’ MWB 1 u 51 % tad-drittijiet ta’ vot fiha (iktar ’il quddiem l-“akkwiżizzjoni proposta”), kif ukoll issir parti fil-ftehim ta’ pooling fir-rigward ta’ MWB 1.
Fit‑3 ta’ April 2023, ir-rikorrenti u l-konsulenti legali tagħha ltaqgħu ma’ rappreżentanti tal-BĊE sabiex jinvokaw id-diffikultajiet imqajma mill-akkwiżizzjoni proposta. Fl‑4 ta’ April 2023, il-BaFin ipproponiet lill-BĊE sabiex ma jopponix l-akkwiżizzjoni proposta. Fit‑12 ta’ April 2023, il-BĊE kkomunika lir-rikorrenti abbozz ta’ deċiżjoni li kienet topponi l-akkwiżizzjoni proposta, minħabba li r-rikorrenti ma kinitx tissodisfa r-rekwiżiti legali sabiex takkwista holding kwalifikanti f’istituzzjoni ta’ kreditu. Fil‑21 ta’ April 2023, ir-rikorrenti ppreżentat l-osservazzjonijiet tagħha dwar dan l-abbozz ta’ deċiżjoni.
Permezz ta’ posta elettronika tal‑5 ta’ Mejju 2023, il-BĊE kkomunika lir-rikorrenti d-deċiżjoni kkontestata, u kkonferma fil-mertu l-abbozz ta’ deċiżjoni tiegħu, filwaqt li indika r-raġunijiet li għalihom huwa qies li r-rikorrenti ma kinitx tissodisfa l-kriterji legali sabiex takkwista, permezz ta’ MWB 1, holding kwalifikanti fl-entità mmirata li jammonta għal 100 % tad-drittijiet ta’ vot u għal 100 % tal-kapital. Huwa qies, l-ewwel nett, li r-rikorrenti ma kinitx tissodisfa r-rekwiżit ta’ reputazzjoni tajba billi qies, minn naħa, li din tal-aħħar kienet taħt l-influwenza ta’ żewġha, meqjus mill-istituzzjoni bħala nieqes minn reputazzjoni tajba, u, min-naħa l-oħra, li hija ma kellhiex il-kapaċitajiet professjonali adegwati. It-tieni nett, huwa qies li r-rikorrenti ma kellhiex is-solidità finanzjarja meħtieġa sabiex tipprovdi l-fondi proprji neċessarji għall-entità mmirata. It-tielet nett, il-BĊE qies b’mod partikolari li l-akkwiżizzjoni proposta ma kinitx tippermetti sorveljanza prudenzjali effettiva tal-entità mmirata.
Fit‑8 ta’ Mejju 2023, wara diversi talbiet min-naħa tal-BĊE, sabiex il-konsulent legali tar-rikorrenti jikkonferma li rċieva d-deċiżjoni kkontestata, huwa wieġeb billi kkontesta l-validità tan-notifika magħmula. Permezz ta’ posta elettronika tat‑12 ta’ Mejju 2023, ir-rikorrenti tenniet il-kontestazzjoni tagħha tal-validità tan-notifika tad-deċiżjoni kkontestata u talbet li n-nota ta’ evalwazzjoni separata tal-osservazzjonijiet ifformulati fuq l-abbozz ta’ deċiżjoni (iktar ’il quddiem in-“nota ta’ evalwazzjoni separata”) imsemmija fid-deċiżjoni kkontestata tiġi kkomunikata lilha, u hija kisbitha fil‑15 ta’ Mejju 2023.
Il-kunsiderazzjonijiet tal-Qorti Ġenerali
Preliminarjament, fir-rigward tal-ilment tar-rikorrenti invokat fil-kuntest tal-motiv tagħha bbażat fuq il-ksur tar-regoli tal-proċedura għall-evalwazzjoni tal-holdings kwalifikanti u msejjes fuq l-argument li t-terminu mogħti sabiex titwettaq l-imsemmija evalwazzjoni kien skada, b’tali mod li l-proġett ta’ akkwiżizzjoni kellu jitqies li ġie approvat, il-Qorti Ġenerali enfasizzat li, fi kwalunkwe każ, kull parti fil-proċedura għandha tikkonforma ruħha mar-regoli applikabbli għaliha. Għaldaqstant, filwaqt li n-notifika tal-akkwiżizzjoni proposta kienet suġġetta għall-kundizzjonijiet stabbiliti fid-dritt Ġermaniż, konformement mal-Kreditwesengesetz (
1
), in-notifika ta’ deċiżjoni ta’ superviżjoni prudenzjali mill-BĊE kellha, min-naħa tagħha, tikkonforma ruħha mal-qafas legali tar-Regolament Qafas Nru 468/2014 (
2
). Fid-dawl tal-kuntest legali u fattwali tal-każ ineżami, sa fejn ir-rikorrenti bagħtet l-informazzjoni mitluba permezz ta’ posta elettronika, lil indirizz li ma kienx previst għal dan l-għan, filwaqt li ħabbret u bagħtet posta b’mod fiżiku, il-BaFin ma wettqitx żball ta’ liġi meta qieset li n-notifika bil-miktub kienet kompleta fil-jum li fih irċeviet l-elementi mibgħuta mir-rikorrenti b’mod fiżiku, jiġifieri fit‑3 ta’ Frar 2023. Għaldaqstant, il-Qorti Ġenerali ċaħdet dan l-ilment, u sussegwentement eżaminat id-deċiżjoni kkontestata.
Fl-ewwel lok, fir-rigward tal-allegata insuffiċjenza ta’ motivazzjoni tad-deċiżjoni kkontestata, il-Qorti Ġenerali rrilevat, l-ewwel nett, li l-fatti relatati mal-akkwiżizzjoni proposta mir-rikorrenti ta’ holding kwalifikanti fl-entità mmirata, fid-dawl tal-azzjoni miftiehma bejn l-azzjonisti ta’ Warburg Gruppe, huma ppreċiżati fid-deċiżjoni kkontestata. Hija nnotat ukoll li l-kriterji li jiġġustifikaw li l-BĊE oppona l-akkwiżizzjoni proposta ġew eżaminati b’mod ċar f’din id-deċiżjoni, kemm dwar ir-reputazzjoni tajba u s-solvenza tar-rikorrenti kif ukoll dwar l-osservanza tar-rekwiżiti prudenzjali tal-entità mmirata. Barra minn hekk, id-deċiżjoni kkontestata intervjeniet f’kuntest magħruf mir-rikorrenti, sa fejn hija stess wettqet in-notifika tad-data dwar l-akkwiżizzjoni proposta u peress li hija kienet ġiet ikkonsultata qabel l-adozzjoni tal-imsemmija deċiżjoni. Għaldaqstant, il-Qorti Ġenerali qieset li d-deċiżjoni kkontestata ppreċiżat il-punti ta’ fatt u ta’ liġi rilevanti li fuqhom kienet ibbażata, mingħajr ma kien neċessarju l-użu tan-nota ta’ evalwazzjoni separata jew tal-ispjegazzjonijiet sussegwenti tal-BĊE, u li għaldaqstant hija kienet suffiċjentement motivata.
It-tieni nett, fir-rigward tal-allegazzjoni li n-nota ta’ evalwazzjoni separata ma setgħetx tittieħed inkunsiderazzjoni għall-istħarriġ tal-legalità tad-deċiżjoni kkontestata, il-Qorti Ġenerali osservat li din in-nota ġiet ikkomunikata lir-rikorrenti għaxart ijiem wara n-notifika tad-deċiżjoni kkontestata u li din kienet espressament imsemmija f’din tal-aħħar. Hija qieset li, fid-dawl tal-ġurisprudenza, l-imsemmija nota setgħet titqies bħala li kienet tagħmel parti mill-kuntest tad-deċiżjoni kkontestata u setgħet tittieħed inkunsiderazzjoni sabiex tiġi evalwata l-motivazzjoni tagħha. Barra minn hekk, għalkemm it-trażmissjoni tardiva tan-nota ta’ evalwazzjoni separata, għaxart ijiem wara n-notifika tad-deċiżjoni kkontestata, kienet tirriżulta minn żball materjali intern għall-BĊE, xorta jibqa’ l-fatt li d-deċiżjoni kkontestata semmiet espressament din in-nota, li kienet issemmi elementi ta’ motivazzjoni disponibbli fil-mument tal-adozzjoni tad-deċiżjoni kkontestata. Għaldaqstant, ir-rikorrenti ġiet informata bl-eżistenza tagħha sa min-notifika tad-deċiżjoni kkontestata u għalhekk setgħet titlob il-komunikazzjoni tagħha malli rċeviet din id-deċiżjoni. Ħamest ijiem ta’ xogħol wara li rċeviet din tal-aħħar, hija talbet din in-nota u kisbitha mingħand il-BĊE fil-jum tax-xogħol ta’ wara.
Għaldaqstant, il-Qorti Ġenerali kkonstatat li l-fatt li l-BĊE bagħat in-nota ta’ evalwazzjoni separata iktar tard lir-rikorrenti ma ċaħħadx lil din tal-aħħar mill-possibbiltà li ssir taf biha u li r-rikorrenti ma wrietx, u lanqas ma allegat, li t-trażmissjoni tardiva tan-nota ta’ evalwazzjoni separata affettwat b’mod dannuż id-drittijiet tagħha.
Fit-tieni lok, dwar l-interpretazzjoni tal-kunċett ta’ “holding kwalifikanti”, il-Qorti Ġenerali fakkret li r-Regolament Nru 575/2013, li għalih tirreferi d-Direttiva CRD IV (
3
), jiddefinixxi holding kwalifikanti bħala l-fatt li wieħed ikollu holding f’impriża, direttament jew indirettament, li jirrappreżenta mill-inqas 10 % tal-kapital jew tad-drittijiet ta’ vot, jew li jippermetti li tiġi eżerċitata influwenza sinjifikattiva fuq il-ġestjoni ta’ din l-impriża. Hija ppreċiżat li l-kunċett ta’ “akkwiżizzjoni ta’ holding kwalifikanti” f’istituzzjoni ta’ kreditu huwa kunċett awtonomu tad-dritt tal-Unjoni.
F’dan ir-rigward, il-Qorti Ġenerali rrilevat li r-Regolament Nru 1024/2013 (
4
) jipprovdi li evalwazzjoni minn qabel tal-kwalità ta’ kull persuna li jkollha l-intenzjoni tieħu holding kwalifikanti f’istituzzjoni ta’ kreditu hija indispensabbli sabiex jiġu ggarantiti b’mod permanenti l-kwalità u s-solidità finanzjarja tal-proprjetarji ta’ dawn l-istituzzjonijiet. Barra minn hekk, minħabba marġni ta’ evalwazzjoni wiesa’ tal-BĊE fl-eżerċizzju tal-kompiti tiegħu ta’ sorveljanza prudenzjali, li l-kontroll tal-akkwiżizzjoni tal-holdings kwalifikanti jagħmel parti minnu, il-Qorti Ġenerali vverifikat li d-deċiżjoni kkontestata ma kinitx ibbażata fuq fatti materjalment ineżatti u ma kinitx ivvizzjata bi żball manifest ta’ evalwazzjoni.
Fil-każ ineżami, il-BĊE espona, fid-deċiżjoni kkontestata, li l-azzjonisti ta’ Warburg Gruppe kienu jaġixxu bi ftehim u li flimkien kellhom, indirettament, 100 % tal-ishma fil-kapital tal-entità mmirata u tad-drittijiet ta’ vot f’din tal-aħħar. Huwa żied jgħid li, minħabba l-ftehim ta’ pooling, azzjoni miftiehma kienet ukoll preżunta fil-livell tal-kumpannija MWB 1. Minn dan il-BĊE ddeduċa li r-rikorrenti kienet ser takkwista 100 % tal-ishma fil-kapital tal-entità mmirata kif ukoll tad-drittijiet ta’ vot f’din tal-aħħar, li hija kienet ser tkun f’pożizzjoni li tikkontrolla indirettament. B’mod iktar preċiż, fin-nota ta’ evalwazzjoni separata li kienet teżamina l-kriterji previsti mil-Linji Gwida Komuni (
5
), il-BĊE kkonkluda li, fid-dawl ta’ din l-azzjoni miftiehma, id-drittijiet ta’ vot kellhom jiġu attribwiti b’mod sħiħ lill-akkwirent propost. Għal dan il-għan, ittieħdu inkunsiderazzjoni l-ftehim konkluż bejn l-azzjonisti ta’ Warburg Gruppe, ir-relazzjonijiet eżistenti fi ħdan il-grupp tal-entità mmirata, is-sorsi ta’ finanzjament tal-azzjonisti ta’ Warburg Gruppe u l-iskemi ta’ votazzjoni passati ta’ dawn tal-aħħar.
Fir-rigward tal-ftehim bejn l-azzjonisti konkluż fil-livell ta’ Warburg Gruppe, il-Qorti Ġenerali kkonstatat, l-ewwel nett, li l-analiżi fin-nota ta’ evalwazzjoni separata ma kinitx invalida peress li l-istatuti l-ġodda ta’ Warburg Gruppe kienu jipprovdu, l-istess bħall-ftehim bejn l-azzjonisti msemmi, li t-trasferiment ta’ ishma lil persuni esterni għall-familji azzjonisti kellu jeħtieġ il-kunsens minn qabel tal-“kumpannija” permezz ta’ deċiżjoni tal-laqgħa ġenerali. Bl-istess mod, il-Linji Gwida Komuni ma kinux jeskludu dan it-tip ta’ ftehim mill-kamp ta’ applikazzjoni tagħhom. Sussegwentement, fir-rigward taż-żamma tal-ishma f’Warburg Gruppe minn żewġ membri oħra tal-familja tar-raġel tar-rikorrenti, il-Qorti Ġenerali nnotat li r-rikorrenti ma ċaħditx il-fatti invokati mill-BĊE u ma pproduċiet ebda prova li setgħet tikkontesta l-evalwazzjoni tal-BĊE ta’ dawn ir-relazzjonijiet tal-familja. Barra minn hekk, fir-rigward tar-relazzjonijiet bejn l-impriżi tal-istess grupp, hija rrilevat li r-rikorrenti ma kinitx qiegħda tikkontesta l-fatti esposti mill-BĊE, peress li l-holding ta’ din il-fondazzjoni fil-kapital ta’ Walburg Gruppe ma kienx jinsab fost l-elementi meħuda inkunsiderazzjoni mill-BĊE. Fir-rigward tat-teħid inkunsiderazzjoni ta’ sors ta’ finanzjament uniku, għalkemm ir-rikorrenti ssostniet li, meta l-Linji Gwida Komuni jipprevedu li l-użu tal-istess sors ta’ finanzjament jista’ jikkostitwixxi l-indizju ta’ azzjoni miftiehma, dawn huma sorsi ta’ finanzjament esterni, u mhux sorsi interni, bħalma huma d-dividendi mqassma mill-entità mmirata, il-Qorti Ġenerali kkonstatat li l-Linji Gwida Komuni (
6
) kienu jipprevedu li “l-użu, minn persuni differenti, tal-istess sors ta’ finanzjament għall-akkwist jew iż-żieda ta’ participazzjonijiet fl-impriża mmirata”, kien jikkostitwixxi indikatur ta’ azzjoni miftiehma, mingħajr ma jagħmlu distinzjoni bejn sorsi “esterni” u sorsi “interni”. Fl-aħħar nett, fir-rigward tal-iskemi ta’ votazzjoni tal-passat, il-Qorti Ġenerali osservat li r-rikorrenti la pproduċiet provi li jikkontradixxu l-pożizzjoni tal-BĊE u lanqas ma ġġustifikat ir-raġunijiet li għalihom hija ma setgħetx tipproduċihom.
Konsegwentement, il-Qorti Ġenerali ddeċidiet li kien mingħajr ma wettaq żball manifest ta’ evalwazzjoni u abbażi ta’ elementi rilevanti li l-BĊE kkonstata l-eżistenza ta’ azzjoni miftiehma bejn MWB 1 u l-azzjonisti l-oħra ta’ Warburg Gruppe. Għaldaqstant, il-Qorti Ġenerali ċaħdet il-kontestazzjoni mir-rikorrenti tal-akkwiżizzjoni ta’ holding kwalifikanti f’termini ta’ drittijiet ta’ vot, billi żiedet tgħid li d-drittijiet ta’ vot u l-ishma fil-kapital huma ċċitati b’mod alternattiv mid-Direttiva CRD IV (
7
) u mir-Regolament Nru 575/2013 (
8
) sabiex tiġi aċċettata l-akkwiżiżżjoni ta’ holding kwalifikanti.
Fit-tielet u l-aħħar lok, dwar ir-reputazzjoni tajba ta’ akkwirent propost, l-integrità u r-reputazzjoni ta’ persuna li għandha relazzjoni familjari mill-qrib ma’ dan l-akkwirent, il-Qorti Ġenerali fakkret li l-Linji Gwida Komuni jenfasizzaw li l-awtorità kompetenti tista’ tieħu inkunsiderazzjoni l-integrità u r-reputazzjoni ta’ kull persuna konnessa mal-akkwirent propost, jiġifieri kull persuna li għandha, jew li tidher li għandha, relazzjoni familjali jew professjonali mill-qrib mal-akkwirent propost. Barra minn hekk, mill-ġurisprudenza jirriżulta li d-Direttiva CRD IV ma teskludix li n-nuqqas ta’ reputazzjoni tajba tal-akkwirent propost jista’ jirriżulta mir-relazzjonijiet ta’ dan tal-aħħar ma’ terz (
9
).
Fil-każ ineżami, il-Qorti Ġenerali ppreċiżat, qabelxejn, li l-BĊE indika fid-deċiżjoni kkontestata li l-proċeduri ta’ holding kwalifikanti jservu sabiex jiggarantixxu l-ġestjoni tajba tal-istituzzjonijiet u l-istabbiltà finanzjarja globali u li l-evalwazzjoni tar-reputazzjoni tal-akkwirent propost hija evalwazzjoni ex ante, li timplika neċessarjament previżjoni tal-aġir futur tal-akkwirent propost. Il-fatti għandhom jindikaw riskju astratt, jiġifieri l-probabbiltà ta’ ksur previst.
Sussegwentement, hija kkonstatat li, fid-deċiżjoni kkontestata, l-BĊE indika, l-ewwel nett, li huwa kellu dubji serji ħafna dwar ir-reputazzjoni tar-raġel tar-rikorrenti, fid-dawl tal-evalwazzjoni mill-ġdid li kien suġġett għaliha mill-BaFin fl-2019, it-tieni nett, li r-rikorrenti dehret li kienet finanzjarjament dipendenti fuq żewġha, it-tielet nett, li r-rikorrenti ma kellha ebda esperjenza bankarja u, ir-raba’ nett, li r-rikorrenti kienet apertament ammettiet li titlob ukoll l-opinjoni ta’ żewġha, li miegħu hija kienet allegatament tagħmel parti minn ftehim ta’ pooling. Huwa għalhekk li minn dan il-BĊE ddeduċa li kienu jeżistu dubji serji dwar l-assenza ta’ eżerċizzju ta’ influwenza fuq l-entità mmirata mir-raġel tar-rikorrent, permezz ta’ din tal-aħħar, wara l-akkwżizzjoni proposta.
Fl-aħħar nett, il-Qorti Ġenerali rrilevat li, abbażi tal-Linji Gwida Komuni u tal-ġurisprudenza, il-BĊE seta’ jieħu inkunsiderazzjoni, meta jevalwa r-reputazzjoni ta’ akkwirent propost, l-integrità u r-reputazzjoni ta’ persuna li għandha relazzjoni familjali mill-qrib ma’ dan il-kandidat bħal, f’dan il-każ, ir-raġel tar-rikorrenti.
(
1
)	Kreditwesengesetz (il-Liġi dwar is-Settur tal-Kreditu - KWG), tad‑9 ta’ Settembru 1998 (BGBl. 1998 I, p. 2776), kif emendata bil-liġi tat‑22 ta’ Frar 2023 (BGBl. 2023 I. Nru 51).
(
2
)	Regolament (UE) Nru 468/2014 tal-Bank Ċentrali Ewropew tas‑16 ta’ April 2014 li jistabbilixxi qafas għal kooperazzjoni fi ħdan il-Mekkaniżmu Superviżorju Uniku bejn il-Bank Ċentrali Ewropew u l-awtoritajiet nazzjonali kompetenti u ma’ awtoritajiet nazzjonali nominati (ir-Regolament Qafas tal-MSU) (ĠU 2014, L 141, p. 1).
(
3
)	Il-punt 33 tal-Artikolu 3(1) tad-Direttiva 2013/36/UE tal-Parlament Ewropew u tal-Kunsill tas-26 ta’ Ġunju 2013 dwar l-aċċess għall-attività tal-istituzzjonijiet ta’ kreditu u s-superviżjoni prudenzjali tal-istituzzjonijiet ta’ kreditu u tad-ditti tal-investiment, li temenda d-Direttiva 2002/87/KE u li tħassar id-Direttivi 2006/48/KE u 2006/49/KE (ĠU 2013, L 176, p. 338, u rettifiki fil-ĠU 2013, L 208, p. 73, fil-ĠU 2017, L 20, p. 1, u fil-ĠU 2020, L 203, p. 95, iktar ’il quddiem id-“Direttiva CRD IV”).
(
4
)	Premessa 22 tar-Regolament tal-Kunsill (UE) Nru 1024/2013 tal‑15 ta’ Ottubru 2013 li jikkonferixxi kompiti speċifiċi lill-Bank Ċentrali Ewropew fir-rigward ta’ politiki relatati mas-superviżjoni prudenzjali ta’ istituzzjonijiet ta’ kreditu (ĠU 2013, L 287, p. 63).
(
5
)	Il-punt 4.6 tal-Linji Gwida Komuni tal-tal-Awtorità Bankarja Ewropea (EBA), tal-Awtorità Ewropea tal-Assigurazzjoni u l-Pensjonijiet tax-Xogħol (EIOPA) u tal-Awtorità Ewropea tat-Titoli u s-Swieq (ESMA) dwar il-valutazzjoni prudenzjali ta’ akkwisti u żidiet ta’ parteċipazzjonijiet kwalifikanti fis-settur finanzjarju, ippubblikati fl‑20 ta’ Diċembru 2016 (JC/GL/2016/01, iktar ’il quddiem il-“Linji Gwida Komuni”).
(
6
)	Punt 4.6(b)(4) tal-Linji Gwida Komuni.
(
7
)	Artikolu 22(1) tad-Direttiva CRD IV.
(
8
)	Il-punt 36 tal-Artikolu 4(1) tar-Regolament Nru 575/2013.
(
9
)	Sentenza tal‑10 ta’ Lulju 2024, PH et vs BĊE (T‑323/22, EU:T:2024:460, punti 325 u 326).